Μυστική Εισβολή (τηλεοπτική σειρά)

Η Μυστική Εισβολή (πρωτότυπος τίτλος: Secret Invasion) είναι Αμερικανική τηλεοπτική μίνι σειρά που δημιούργησε ο Κάιλ Μπράντστριτ για τη συνδρομητική υπηρεσία Disney+ και είναι βασισμένη στην ομώνυμη ιστορία των Marvel Comics που κυκλοφόρησε το 2008. Αποτελεί την ένατη τηλεοπτική σειρά του Κινηματογραφικού Σύμπαντος της Marvel (MCU) σε παραγωγή των Marvel Studios, με την ιστορία της να συμβαδίζει με τα γεγονότα των ταινιών του franchise. Η ιστορία της σειράς ακολουθεί τους Νικ Φιούρι και Τάλος στην προσπάθειά τους να ξεσκεπάσουν μία συνωμοσία που αφορά τα σχέδια μίας ομάδας επαναστατών Σκραλ να κατακτήσουν τη Γη. Ο Μπράντστριτ είναι ο επικεφαλής της σεναριακής ομάδας της σειράς και ο Αλί Σελίμ ο σκηνοθέτης.

Οι Σάμιουελ Λ. Τζάκσον και Μπεν Μέντελσον επαναλαμβάνουν τους ρόλους τους ως Φιούρι και Τάλος αντίστοιχα από προηγούμενες ταινίες του MCU, πλαισιωμένοι από τους Κίνγκσλεϊ Μπεν-Αντίρ, Κίλιαν Σκοτ, Σάμιουελ Αντεγούνμι, Ντέρμοτ Μαλρόνεϊ, Ρίτσαρντ Ντόρμερ, Εμίλια Κλαρκ, Ολίβια Κόλμαν, Ντον Τσιντλ, Σαρλέν Γούνταρντ, Κρίστοφερ ΜακΝτόναλντ και Κέιτι Φίνεραν. Η ανάπτυξη της σειράς ξεκίνησε τον Σεπτέμβριο του 2020 με τους Μπράντστριτ και Τζάκσον να συνδέονται με το πρότζεκτ, ενώ ο τίτλος και η υπόθεση, μαζί με την επιστροφή του Μέντελσον, αποκαλύφθηκαν τον Δεκέμβριο. Το καστ συμπληρώθηκε από τον Μάρτιο μέχρι τον Απρίλιο του 2021, και τον Μάιο προσλήφθηκε ο Σελίμ για να σκηνοθετήσει τη σειρά. Μέχρι τον Σεπτέμβριο του 2021 ξεκίνησαν τα γυρίσματα στο Λονδίνο, τα οποία ολοκληρώθηκαν στα τέλη Απριλίου του 2022, με επιπλέον γυρίσματα περιμετρικά της Αγγλίας.

Η Μυστική Εισβολή έκανε πρεμιέρα στις 21 Ιουνίου 2023 και ολοκληρώθηκε στις 26 Ιουλίου με την προβολή έξι συνολικά επεισοδίων. Αποτελεί την πρώτη σειρά της πέμπτης φάσης του MCU. Έλαβε μικτά σχόλια από τους κριτικούς, οι οποίοι επαίνεσαν τις ερμηνείες των Τζάκσον και Μέντελσον, αλλά επέκριναν το σενάριο, τον ρυθμό και τα οπτικά εφέ.

 Σύνοψη 
Ο Νικ Φιούρι μαζί με τον Τάλος, έναν εξωγήινο είδους Σκραλ που έχουν την ικανότητα να αλλάζουν μορφή, προσπαθούν να ξεσκεπάσουν μία συνωμοσία που στήνει μία ομάδα επαναστατών Σκραλ, με ηγέτη τον Γκράβικ, οι οποίοι έχουν σκοπό να αποκτήσουν τον έλεγχο της Γης παίρνοντας τη θέση διαφόρων υψηλά αξιωματούχων ανθρώπων σε όλο τον κόσμο.

Ηθοποιοί και χαρακτήρες

Σάμιουελ Λ. Τζάκσον ως Νικ Φιούρι:Ο πρώην διοικητής της Α.Σ.Π.Ι.Δ.Α., ο οποίος δούλευε με τους Σκραλ στο διάστημα για χρόνια πριν επιστρέψει στην Γη. Ο Φιούρι βρισκόταν για αρκετό διάστημα μακριά από τη Γη, εν μέρει επειδή ήταν εξαντλημένος και αβέβαιος για τη θέση του στον κόσμο μετά τα γεγονότα των ταινιών Εκδικητές: Ο Πόλεμος της Αιωνιότητας (2018) και Εκδικητές: Η Τελευταία Πράξη (2019). Ο Τζάκσον δήλωσε πως η σειρά εμβάθυνε περισσότερο στο παρελθόν και το μέλλον του Φιούρι, επιτρέποντάς του να «εξερευνήσει κάτι άλλο πέραν από το πόσο σκληρός είναι ο Νικ Φιούρι», συμπεριλαμβανομένου και του πώς επηρέασε η δουλειά του την προσωπική του ζωή. Συνέχισε λέγοντας πως η Μυστική Εισβολή του επέτρεψε να επεξεργαστεί κάποια στοιχεία του χαρακτήρα, κάτι το οποίο δεν μπόρεσε να κάνει στις προηγούμενες εμφανίσεις του στο MCU. Ο εκτελεστικός παραγωγός Τζόναθαν Σβαρτζ πρόσθεσε πως «οι αμαρτίες από το παρελθόν του [Φιούρι] αρχίζουν για ακόμη μια φορά να τον στοιχειώνουν», δεδομένου των προεκτάσεων που είχαν τα πράγματα που έπρεπε να κάνει για να προστατέψει τη Γη.
Μπεν Μέντελσον ως Τάλος: Ο πρώην ηγέτης των Σκραλ και σύμμαχος του Φιούρι. Ο Μέντελσον σημείωσε το πώς ο Τάλος, μαζί με τον Φιούρι, «έχασαν τον δρόμο τους» και «το παλεύουν» από την τελευταία φορά που τον είδαμε στην ταινία Captain Marvel (2019).
Κίνγκσλεϊ Μπεν-Αντίρ ως Γκράβικ:Ο ηγέτης της ομάδας των επαναστατών Σκραλ, ο οποίος έχει αποκοπεί από τον Τάλος και πιστεύει πως ο καλύτερος τρόπος για να βοηθήσει το είδος του είναι να διεισδύσει στη Γη για να πάρει τους πόρους που χρειάζεται. Στήνει την επιχείρησή του σε ένα παροπλισμένο, ραδιοενεργό μέρος στη Ρωσία, ενώ τρέφει μίσος για τους περισσότερους Σκραλ που δουλεύουν για εκείνον, πιστεύοντας πως είναι ηλίθιοι. Ο Μπεν-Αντίρ δούλεψε τις σκηνές του για να βρει το κατάλληλο επίπεδο μίσους που χρειαζόταν για την κάθε μία από αυτές, αφού θεώρησε πως ο Γκράβικ δεν εμπιστεύεται κανέναν και μισεί τους πάντες, αλλά ακόμα χρειάζεται τα υπόλοιπα Σκραλ για να επιτύχει τον στόχο του. Ο σκηνοθέτης Αλί Σελίμ είπε πως ο Γκράβικ δεν ήταν τρομοκράτης ή «απλά ένας κακός τύπος με μία βόμβα» και η σειρά θα εξερευνούσε τους λόγους των πράξεών του. Ο Λούκας Περσόντ υποδύεται τον Γκράβικ ως παιδί.
Κίλιαν Σκοτ ως Πέιγκον: Επαναστάτης Σκραλ και υπαρχηγός της ομάδας του Γκράβικ. Ο Μπεν-Αντίρ είπε πως ο Γκράβικ βλέπει τη φιλοδοξία του Πέιγκον και πως αποζητά την ηγεσία, αλλά «δεν έχει τα κότσια να τη διεκδικήσει».
Σάμιουελ Αντεγούνμι ως Μπίτο: Ένας στρατολογημένος επαναστάτης Σκραλ.
Ντέρμοτ Μαλρόνεϊ ως Ρίτσον: Ο Πρόεδρος των Ηνωμένων Πολιτειών.
Ρίτσαρντ Ντόρμερ ως Πρέσκοντ: Πρώην πράκτορας της Α.Σ.Π.Ι.Δ.Α., ο οποίος αποκάλυψε το σχέδιο των Σκραλ να εισβάλλουν την Γη.
Εμίλια Κλαρκ ως Γκάια:Η κόρη του Τάλος, η οποία δουλεύει για τον Γκράβικ. Η Κλαρκ περιέγραψε την Γκάια ως ένα άτομο που για εκείνη μοιάζει «κάπως του δρόμου», προσθέτοντας πως το ότι είναι πρόσφυγας «την έχει σκληραγωγήσει». Τρέφει μία αγανάκτηση προς τον Φιούρι, καθώς εκείνος δεν ήταν ικανός να εκπληρώσει την υπόσχεση που έδωσε στους Σκραλ να τους βρει ένα νέο σπίτι. Η Κλαρκ δούλεψε με τον Μέντελσον για να δημιουργήσουν το υπόβαθρο της σχέσης της Γκάια με τον Τάλος και για να «συμπληρώσουν αρκετά κενά» σε αυτήν, με την Κλαρκ να πιστεύει πως «η ανατροφή της [Γκάια] θα συνοδευόταν από αρκετή εκπαίδευση», καθώς οι Σκραλ είναι φιλοπολεμικό είδος, κάτι το οποίο την οδήγησε σε μία «έντονη ανάγκη για τη δική της ανεξαρτησία» ενώ θα επέκρινε κάποιες από τις επιλογές του Τάλος. 
Ολίβια Κόλμαν ως Σόνια Φάλσγουορθ:Υψηλόβαθμη πράκτορας της MI6 και παλιά σύμμαχος του Φιούρι, η οποία θέλει να προστατέψει τα συμφέροντα εθνικής ασφάλειας του Ηνωμένου Βασιλείου κατά τη διάρκεια της εισβολής. Χαρακτηρίζεται ως μία «πιο ανταγωνιστική παρουσία» στη σειρά, με τον Σβαρτζ να λέει πως η Φάλσγουορθ θα μπορούσε να δουλεύει είτε μαζί είτε εναντίον του Φιούρι, ανάλογα των επιθυμητών στόχων της, ενώ ο Τζάκσον αποκάλεσε το ντούο Φιούρι-Φόλσγουορθ ως «εχθρόφιλους». Ο Τζάκσον πρόσθεσε πως η ερμηνεία της Κόλμαν άλλαξε τη δυναμική της σχέσης των δύο χαρακτήρων, καθώς η Κόλμαν ενσάρκωσε τον χαρακτήρα «χαλαρά και με ασάφεια» παρά αμφιλεγόμενα, επιτρέποντας να «εργαστούμε μαζί αρμονικά, κάτι το οποίο είναι πιο ικανοποιητικό για την ιστορία και το υπόβαθρο της ιστορίας μας από οποιονδήποτε άλλον τρόπο».
Ντον Τσιντλ ως Ράαβα / Τζέιμς "Ρόουντι" Ρόουντς:Ένα θηλυκό Σκραλ το οποίο πήρε τη θέση του Ρόουντς (αξιωματικός της Πολεμικής Αεροπορίας και Εκδικητής, ο οποίος χρησιμοποιεί την πανοπλία War Machine) και λειτουργεί ως απεσταλμένη και σύμβουλος του Προέδρου Ρίτσον. Η Νίσα Ααλίγια ενσαρκώνει τη Ράαβα όταν βρίσκεται στη Σκραλ μορφή της. Ο Τζάκσον δήλωσε πως ο Ρόουντς θα είναι ένα «πολιτικό τέρας» στη σειρά παρά ο ήρωας που χρησιμοποιεί την πανοπλία του. Ο Τσιντλ σημείωσε πως αυτό έκανε τον Ρόουντς περισσότερο αντίπαλο σε σχέση με τις προηγούμενες εμφανίσεις του στο MCU, με τον χαρακτήρα να παγιδεύεται μεταξύ του να είναι «ένας στρατιωτικός που ακολουθεί την ιεραρχία και τις εντολές» και κάποιος που μπορεί να «ξεφύγει από τα καθιερωμένα». Όταν έγινε γνωστό πως ο Ρόουντς είχε αντικατασταθεί από Σκραλ, ο Τσιντλ ένιωσε πως μεταξύ των δύο χαρακτήρων, Ρόουντς και Φιούρι, άρχισε «ένα είδος παιχνιδιού όπως η γάτα με το ποντίκι», με τον καθένα να γνωρίζει και να κατέχει σημαντικές πληροφορίες για τον άλλον που τον καίνε. Στο τέλος της σειράς, ο πραγματικός Ρόουντς απελευθερώνεται από το κελί περιορισμού που τον είχαν οι Σκραλ.
Σαρλέν Γούνταρντ ως Βάρα / Πρισίλα Ντέιβις: Η σύζυγος του Φιούρι, η οποία είναι Σκραλ και έχει ιστορία με τον Γκράβικ. Η Βάρα κέρδισε τη συμπάθεια της Δρ. Πρισίλα Ντέιβις, η οποία υπέφερε από συγγενές καρδιακό νόσημα, και με την άδειά της, πήρε τη θέση της ως άνθρωπος όταν αυτή απεβίωσε.
Κρίστοφερ ΜακΝτόναλντ ως Κρις Στερνς: Σκραλ το οποίο εμφανίζεται ως παρουσιαστής ειδήσεων στο FXN news και είναι μέλος του συμβουλίου των Σκραλ. Ο χαρακτήρας είναι βασισμένος στον τηλεπαρουσιαστή Τάκερ Κάρλσον και στο κανάλι Fox News.
Κέιτι Φίνεραν ως Ρόσα Ντάλτον: Επιστήμονας η οποία αντικαταστάθηκε από Σκραλ, το οποίο με τη σειρά του μελετά διάφορα δείγματα DNA για το πρότζεκτ της Συγκομιδής.

Τους ρόλους τους από προηγούμενα πρότζεκτ του MCU επαναλαμβάνουν οι Κόμπι Σμόλντερς ως Μαρία Χιλ, Μάρτιν Φρίμαν ως Έβερετ Κ. Ρος και Ο. Τ. Φαγκμπένλε ως Ρικ Μέισον. Στο πρώτο επεισόδιο αποκαλύπτεται πως ο Ρος έχει αντικατασταθεί από Σκραλ, ενώ λαμβάνει χώρα και ο θάνατος της Χιλ. Η Σμόλντερς γνώριζε για τον θάνατο του χαρακτήρα της από τις αρχικές συζητήσεις που έκανε για να συμμετάσχει στη σειρά. Ο Τόνι Κάραν εμφανίζεται ως Ντέρικ Γουέδερμπαϊ, διοικητής της MI6 ο οποίος έχει αντικατασταθεί από Σκραλ. Ο Κάραν είχε ενσαρκώσει προηγουμένως τον Μπορ στην ταινία Thor 2: Σκοτεινός Κόσμος (2013) και τον Φιν Κούλεϊ στον δεύτερο κύκλο της σειράς Daredevil. Στη σειρά εμφανίζονται επίσης οι Μπεν Πιλ ως Μπρόγκαν, ένας επαναστάτης Σκραλ που βασανίζεται από τη Φάλσγουορθ, Σίτα Ιντράνι ως Σέρλι Σάγκαρ, Κρίστοφερ Γκο ως Τζακ Χιουκ-Μπιν, Τζιαμπιέρο Τζούντικα ως Γενικός Γραμματέας του NATO, Σέρτζιο Κασπάνι, και Άννα Μέιντελεϊ ως Πρωθυπουργός τουΗνωμένουυ Βασιλείου, Πάμελα Λότον, όλα μέλη του Συμβουλίου των Σκραλ, Τζούλιετ Στίβενσον ως η μητέρα της Μαρία Χιλ, Ελίζαμπεθ, και οι Σαρλότ Μπέικερ και Κέτι Μπρέιθγουεϊτ ως Σόρεν, σύζυγος του Τάλος και μητέρα της Γκάια, η οποία δολοφονείται από τον Γκράβικ. Η Μπέικερ ενσαρκώνει τη Σόρεν στην ανθρώπινη μορφή της, ενώ η Μπρέιθγουεϊτ στη Σκραλ μορφή της. Η Κάρμεν Ιτζούγκου προσλήφθηκε για κάποιο ρόλο, αλλά τελικά δεν εμφανίστηκε στη σειρά.

 Επεισόδια 

 Σημειώσεις 

 Παραπομπές 

Εξωτερικοί σύνδεσμοι
 Επίσημος ιστότοπος
 Μυστική Εισβολή στην IMDb
 Μυστική Εισβολή στο Disney+

Κατηγορία:Τηλεοπτικές σειρές του Disney+
Κατηγορία:Αμερικανικές τηλεοπτικές σειρές φαντασίας
Κατηγορία:Τηλεοπτικές σειρές της Πέμπτης Φάσης του Κινηματογραφικού Σύμπαντος της Marvel
Κατηγορία:Τηλεοπτικές σειρές της Marvel Studios
Κατηγορία:Crossovers του Κινηματογραφικού Σύμπαντος της Marvel